Document ID: /fineweb-2-swissfilter-quality_10-filterrobots/filtered/02038.jsonl.gz/4008

Suenter che las Svizras ed ils Svizzers han ditg stretgamain Na a la nova lescha da chatscha il settember passà vul l'uniun «Svizra senza animals da rapina gronds», organisar da nov sias forzas. Sco quai ch’il co-president da l’uniun, il vallesan Georges Schnydrig ha ditg sin dumandà da RTR veglian els sa coordinar meglier cun las represchentantas ed ils represchentants dals chantuns muntagnards en il Parlament federal a Berna.
Emprima finamira saja d’adattar spert l’ordinaziun da chatscha per uschia pussibilitar la regulaziun preventiva dal luf. Plinavant vulan els era collavurar pli stretg cun las organisaziuns purilas ed a chaschun da la radunanza annuala il matg vulan els era discutar davart ina midada dal num da l’uniun, ha ditg Schnydrig.